แก้สลากฯแพงสั่งหั่นโควตาอีกรายย่อยได้5เล่ม
สำนักงานสลากฯ จ่อลดโควตารายย่อยเหลือแค่รายละ 5 เล่ม หวังให้สลากกระจายมากขึ้น
13 พ.ย. 2558

สำนักงานสลากฯ จ่อลดโควตารายย่อยเหลือแค่รายละ 5 เล่ม หวังให้สลากกระจายมากขึ้น
นายธนวรรธน์ พลวิชัย กรรมการและโฆษกสำนักงานสลากกินแบ่งรัฐบาล เปิดเผยว่า ปัจจุบันมีผู้ลงทะเบียนจองซื้อสลากสูงถึง 1.1 แสนราย แต่มีผู้ที่สามารถสั่งซื้อ สั่งจองสลากได้จริงเพียง 5 หมื่นราย หรือคิดเป็น 50% ของยอดจอง แต่เพื่อให้สลากกระจายถึงมือรายย่อยมากขึ้น อาจจะต้องปรับลดจำนวนการจองลงเหลือ 5 เล่ม/ราย จากปัจจุบันให้สูงสุด 15 เล่ม/ราย และลดวันถือครองสลากให้สั้นลงเพื่อป้องกันการนำสลากไปขายต่อให้กับยี่ปั๊ว
ทั้งนี้ ยังไม่เกิดสลากล้นตลาด เนื่องจากผู้ค้ารายย่อยยังมีความต้องการสลากจำนวนมาก ขณะที่สำนักงานสลากจำนวนมาก ขณะที่สำนักงานสลากฯ มีศักยภาพจัดพิมพ์สลากมากกว่า 100 ล้านฉบับ ส่วนจะจัดพิมพ์เพิ่มหรือไม่ ต้องรับฟังความคิดเห็นจากหลายส่วน เพื่อไม่ให้เกิดปัญหามอมเมา
นายธนวรรธน์ กล่าวต่อไปว่า จากการรับฟังความเห็นผู้ค้า พบว่ามีผู้ที่จองซื้อสลากได้บางส่วน และนำสลาก ยกเล่มไปขายต่อให้ยี่ปั๊ว ทำให้ยี่ปั๊ว สามารถกำหนดราคาขายส่งได้ หลังจากนี้จะมอบหมายให้ผู้ตรวจสลากลงพื้นที่ตลาดขายส่งทันทีที่มีการส่งมอบสลากทางไปรษณีย์ในแต่ละงวด เพื่อสุ่ม ดูว่าผู้ใดนำสลากมาขายต่อ ซึ่งจะมี รายชื่อระบุ ก็จะนำรายชื่อดังกล่าวเข้าระบบเพื่อตัดสิทธิในการจองซื้อต่อไป จะเป็นการตัดตอนการขายต่อเป็นทอดๆ เพราะถือเป็นตัวการที่ทำให้มีการส่งสลากในราคาที่สูง
นอกจากนี้ จะเดินหน้าเจรจากับธนาคารออมสินให้ร่วมจองซื้อสลาก เนื่องจากมีสาขาหลายแห่ง เพื่อให้รายย่อยเข้าถึงสลากมากขึ้น คาดว่าหลังจากงวดวันที่ 17 ม.ค. 2559 ระบบค้าสลากจะมีความชัดเจนมากขึ้น